Diari Oficial de la Generalitat Valenciana


Sumari del DOGV 6007, del 06-05-2009 (2009/4786)

RESOLUCIÓ de 3 d'abril de 2009, del director general de Recursos Humans, per la qual oferix la integració en la categoria de facultatiu especialista de departament de Psicologia Clínica al personal estatutari fix de les categories de Psicòleg i Psicòleg de Conductes Addictives de l'Agència Valenciana de Salut.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6007

Data del DOGV
:   06-05-2009

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2009/4786


Data del document
:   03-04-2009

Organisme emissor
:   Conselleria de Sanitat

Tipus de document
:   Resolució

Descriptors 

:   * concurs administratiu

RESOLUCIÓ de 3 d'abril de 2009, del director general de Recursos Humans, per la qual oferix la integració en la categoria de facultatiu especialista de departament de Psicologia Clínica al personal estatutari fix de les categories de Psicòleg i Psicòleg de Conductes Addictives de l'Agència Valenciana de Salut. [2009/4786]  
El Reial Decret 2490/1998, de 20 de novembre, crea i regula el títol oficial de Psicòleg Especialista en Psicologia Clínica. La disposició addicional segona del reial decret establix que el personal estatutari que tinga el títol d'especialista i preste servicis en institucions sanitàries de la Seguretat Social, en llocs de treball que requerisquen coneixements inherents al títol que s'ha dit, està inclòs en l'àmbit d'aplicació de l'Estatut Jurídic de Personal Mèdic de la Seguretat Social.  
L'Orde 1107/2002, del Ministeri de la Presidència, de 10 de maig, regula les vies transitòries d'accés al títol de Psicòleg Especialista en desplegament del Reial Decret 2410/1998, esmentat més amunt.  
La Conselleria de Sanitat, per les resolucions de 21 de febrer de 2005, 6 de maig de 2005, 18 d'abril de 2006 i 4 de maig de 2007, reclassifica els llocs de Psicòleg i Psicòleg de Conductes Addictives com a llocs de facultatiu especialista, per a adaptar la plantilla a les exigències del Reial Decret 2490/1998.  
L'article 67 de la Llei 16/2008, de 22 de desembre, de Mesures Fiscals, de Gestió Administrativa i Financera i d'Organització de la Generalitat, disposa que l'Agència Valenciana de Salut ha de fer l'oferta d'integració voluntària en la categoria de facultatiu especialista de departament al personal estatutari fix psicòleg que ocupe una plaça de facultatiu especialista de departament de Psicologia Clínica i tinga el títol d'especialista en Psicologia Clínica.  
Per tot això, després de la negociació en la Mesa Sectorial de Sanitat, d'acord amb el que preveu la Llei 7/2007 de 12 d'abril, de l'Estatut Bàsic de l'Empleat Públic, i d'acord amb l'article 1.2.d de la Resolució de 18 de gener de 2006 del director gerent de l'Agència Valenciana de Salut (Diari Oficial de la Generalitat Valenciana número 5184, de 25.01.2006), per la qual delega per a competències en matèria de personal, resolc:  
Primer  
El personal estatutari fix de les categories estatutàries de Psicòleg i Psicòleg de Conductes Addictives pot optar a la integració voluntària en la categoria de facultatiu especialista de departament de Psicologia Clínica, d'acord amb el que disposa l'article 67 de la Llei 16/2008 de 22 de desembre, de Mesures Fiscals, de Gestió Administrativa i Financera i d'Organització de la Generalitat, quan tinga els requisits següents:  
1. Tindre el títol d'especialista de Psicologia Clínica expedit d'acord amb el Reial Decret 2490/1998, de 20 de novembre, pel que es crea i regula el títol esmentat, i amb l'Orde 1107/2002, de 10 de maig, que regula les vies transitòries d'accés a este títol, en desplegament del que disposa el Reial Decret 2490/1998, de 20 de novembre.  
2. Estar ocupant o tindre adjudicada una plaça de facultatiu especialista de departament de Psicologia Clínica.  
El personal que resulte integrat manté la relació jurídica, la situació administrativa i la vinculació a la plaça, si és el cas, que exercisca en el moment de la integració.  
En el cas de personal excedent sense reserva de plaça, de les categories estatutàries de Psicòleg i Psicòleg de Conductes Addictives, pot optar per la integració en el moment de sol·licitar el reingrés en el servici actiu i sempre que hi haja una vacant de la categoria de l'especialitat corresponent.  
Segon  
El règim econòmic i jurídic del personal que resulte integrat és el corresponent a l'Estatut Marc, les normes de desplegament i la normativa que s'aplica al personal de l'Agència Valenciana de Salut que corresponga en cada cas.  
Al personal que resulte integrat li queden reconeguts els servicis prestats en la categoria de Psicòleg i Psicòleg de Conductes Addictives com a prestats en la categoria estatutària de facultatiu especialista de departament de Psicologia Clínica.  
Tercer  
El personal que s'integre en la categoria de facultatiu especialista de departament de Psicologia Clínica percep les retribucions que corresponguen a esta categoria retributiva d'acord amb les taules retributives del personal al servici de les institucions sanitàries de l'Agència Valenciana de Salut.  
Quart  
Les places de facultatiu especialista de departament de Psicologia Clínica en què es pot integrar este personal estan dotades amb les retribucions que assenyalen el Reial Decret Llei 3/1987, d'11 de setembre, i la normativa que el desplega, els quals seguixen vigents, d'acord amb les disposicions derogatòria única i transitòria sisena de la Llei 55/2003, i amb les taules retributives del personal al servici de les institucions sanitàries de l'Agència Valenciana de Salut, i amb el règim de dedicació que els corresponga.  
Cinqué  
Les sol·licituds individuals d'integració s'han de formular d'acord amb el model oficial que s'inclou com a annex, a partir de la publicació en el Diari Oficial de la Comunitat Valenciana d'esta resolució, sense subjecció a cap termini.  
Les sol·licituds s'han d'adreçar al director general de Recursos Humans de l'Agència Valenciana de Salut, c/ Misser Mascó, 31, 46064 València.  
El personal que faça l'opció d'integració ha d'adjuntar a la instància còpies compulsades del nomenament de personal estatutari fix de les categories estatutàries de Psicòleg o Psicòleg de Conductes Addictives i de la titulació d'especialista en Psicologia Clínica.  
Sisé  
Esta resolució entra en vigor l'endemà de la publicació en el Diari Oficial de la Comunitat Valenciana.  
Seté  
Esta resolució la poden impugnar les persones interessades per mitjà de la interposició del recurs contenciós administratiu davant del Jutjat Contenciós Administratiu, en el termini de dos mesos comptador a partir de la publicació, d'acord amb el que disposen els articles 109 i 110 de la Llei 30/1992, de 26 de novembre, i també els articles 14.2 i 46 de la Llei 29/1998, de 13 de juliol, i potestativament pot interposar-s'hi un recurs de reposició, davant del director gerent de l'Agència Valenciana de Salut, en el termini d'un mes, d'acord amb els articles 116 i 117 de la Llei 30/1992, de 26 de novembre. Tot això sense perjuí que hom utilitze qualsevol altre recurs que per al seu dret estime convenient.  
València, 3 d'abril de 2009.- El director general de Recursos Humans: José Cano Pascual.  
Annex I  
Sol·licitud d'integració  
Dades personals del sol·licitant  
Cognoms  
Nom  
DNI  
Adreça  
Telèfon fix / mòbil  
Dades professionals  
Categoria actual  
Centre de treball  
Categoria d'integració  
Titulació acadèmica  
Sol·licite la integració en la categoria de facultatiu especialista de departament de Psicologia Clínica d'institucions sanitàries dependents de l'Agència Valenciana de Salut, d'acord amb el que establix la Resolució de 3 d'abril de 2009 del director general de Recursos Humans, per la qual oferix la integració en la categoria de facultatiu especialista de departament de Psicologia Clínica al personal estatutari fix de les categories de Psicòleg i Psicòleg de Conductes Addictives de l'Agència Valenciana de Salut.  
Adjunte una fotocòpia compulsada del nomenament de personal estatutari fix en la categoria estatutària de Psicòleg o Psicòleg de Conductes Addictives i del títol de Psicòleg Especialista en Psicologia Clínica.  
Lloc, data i signatura